Wie - Wie is ons?
Wat Glo Ek
Sondag, 22 April 2012
8 Wat Glo Ek /index.php/af/contact-2
My naam is William King. Wat hier volg is 'n kort opsomminmg van wat ek glo die basis vorm vir my lewe en opinies wat ek op hierdie webtuiste plaas. Ek kan dit sekerbaie meer in detail uitbrei, maar dink wat ek hier neerpen is voldoende. Wat op hierdie webtuiste deur myself geplaas word, word vanuit hierdie oortuigings / belydenis gedoen. Sou iemand anders se inligting geplaas word, kan dit wees dat daar op sekere punte verskil kan wees, maar sover dit van my afhang, word inligting geplaas wat hiermee ooreenstem. Hier volg dan 'n kort uiteensetting van wat ek glo:
Ek glo in die een God, wat van ewigheid bestaan in drie persone - Vader, Seun en Heilige Gees, een in wese, onderskeie in drie perone. Ek glo dat God Drie-Enig alles uit niks geskape het.
Ek glo die hele Skrif, Ou en Nuwe Testament, is die geïnspireerde, onfeilbare, genoegsame en foutlose Woord van God. Hierdie Woord van God is die finale gesag in sake wat lewe en geloof betref.
Ek glo die mens is geskape na die beeld van God. Met die sonde van Adam en Eva is die totale mensdom fisies en geestelik aan die dood onderworpe as oordeel oor die sonde. Die mens is sedertdien in sonde gedompel en van God vervreem sonder die vermoë om uit sy eie hierdie toestand te herstel.
Ek glo in die maagdelike geboorte van Jesus Christus deur die werk van die Heilige Gees.
Ek glo dat die Here Jesus Christus ten volle en tegelyk God en mens was.
Ek glo dat die Here Jesus Christus sondeloos was en gelewe het; dat Hy vir die sonde van die mens aan die kruis gesterf het en so die regverdige oordeel van God oor die sonde gedra het. Deur hierdie daad van versoening het Hy dit vir die mens moontlik gemaak om geregverdig te word deur geloof in sy plaasvervangende dood.
Ek glo dat die Here Jesus Christus liggaamlik uit die dood opgestaan het en so die dood as oordeel oor die sonde oorwin het.
Ek glo dat die Here Jesus Christus opgevaar het na die hemele om aan die regterhand van God die Vader te sit, waar Hy intree as Hoë Priester en Advokaat ter wille van almal wat in Hom glo.
Ek glo dat elkeen wat in die Here Jesus Christus glo as Verlosser, sonder enige meriete uit homself, wedergebore word deur die Heilige Gees en so kind van God word.
Ek glo dat deur hierdie daad van wedergeboorte die Heilige Gees die kind van God deel maak van die een ware Kerk, die liggaam van Christus; dat die Heilige Gees woon in die midde van die Kerk en aan gelowiges gawes gee volgens sy wil en hulle so toerus vir diens en 'n heilige lewe.
Ek glo in die liggaamlike opstanding van die mens.
Ek glo dat die Here Jesus Christus sal terugkeer na die aarde om so die profesieë van die Ou en Nuwe Testament in vervulling te bring.
Ek glo dat dié wat die verlossing in en deur die Here Jesus Christus verwerp het, na die dood en finale oordeel, vir ewig in die hel sal wees.
Kopiereg op alle artikels en blogs plasings deur myself behoort aan myself. Alle direkte aanhalings moet vergesel word deur 'n verwysing na die oorspronklike webadres.
Waar artikels deur ander skrywers geplaas word, moet toestemming van daardie outeur verkry word om dit te gebruik.
Oor die algemeen word die Afrikaanse 1933 / 1953 vertaling gebruik in Skrifverwysings. Afwykings sal aangedui word tydens aanhaling.
Vanweë die apologetiese aard van baie van die artikels, is dit noodwendig dat daar van tyd tot tyd direk na persone, name en gebeure verwys word. Dit word gedoen in lyn met hoe die Skrif ook telkens sulke situasies hanteer. Ek sal kommentaar lewer op sake wat in die openbaar is en nie wat in privaat is nie. Waar voldoende inligting beskikbaar is om iets as openbaar te hanteer, sal dit so benader word.
My gebed is dat hierdie webtuiste 'n plek sal kry in die lewens van gelowiges wat erns maak met die suiwerheid van God se Woord en dié wat twyfel sal oortuig en leiding gee tot nuwe lewe in Christus Jesus, ons Koning en Here.